**Ledelsens beretning til regnskabet 2024**

Regnskabet
Årsregnskabet er udarbejdet efter kravene i årsregnskabslovens klasse A, idet dette er et krav i trossamfundsloven.

**Resultatopgørelsen**

***Indtægter***

Basisindtægter
Den største basisindtægt er menighedernes bidrag, som i 2024 udgjorde 1.607.049 kr. Det er ca. 93.000 kr. mindre end budgetteret, men godt 23.000 kr. mere end i 2023. Udlodningsmidlerne indbragte 381.542 kr., hvilket er 58.458 kr. mindre end budgetteret. Projektbidrag ligger 30.000 kr. under budget. På de øvrige basisindtægter er der mindre udsving i forhold til budget således, at de samlede basisindtægter er på 2.526.539 kr. De budgetterede basisindtægter er 2.748.000 kr., dvs. der er indkommet ca. 221.000 kr. mindre end budgetteret.

Arv og øremærkede donationer
Der er i 2024 ikke indkommet beløb via arv eller øremærkede donationer.

Projektindtægter
Indtægterne til egne projekter var i 2024 på 2.958.567 kr. Gaver fra privatpersoner er den største indtægtskilde for projekterne, i alt 1,6 mio. kr. Menighedernes bidrag beløb sig til 810.267 kr.

***Omkostninger***

Basisomkostninger
De samlede basisomkostninger er på 3.638.965 kr. mod et budget på 3.299.200 kr. Det er især personaleomkostningerne, der har bidraget til merforbruget, idet der ikke var budgetteret med ansættelse af projektmedarbejder i forbindelse med Genstart2025, og heller ikke med ansættelse af generalsekretær på fuld tid.

Projektomkostninger
Der er afholdt omkostninger til egne projekter på i alt 3.464.175 kr. hvilket er tæt på budgettet på 3.410.000 kr.

Finansielle poster
De finansielle indtægter udgjorde i 2024 hele 998.754 kr. Heraf er 161.721 kr. renter og udbytte på værdipapirer, og de resterende 837.033 kr. er kursgevinst på samme. Der har ikke været finansielle udgifter.

***Årets******resultat***

Årets resultat er et underskud på 619.280 kr. Via overskudsdisponeringen hentes i alt 978.915 kr. fra den reserverede egenkapital (til bl.a. udsendte medarbejdere, SCMT, tilskud til socialt arbejde, integrationsarbejde, dele af generalsekretærens løn), mens overskuddet på egne projekter, 253.642 kr., overføres til den reserverede egenkapital. Herefter er der et overskud på 105.993 at overføre til 2025. Kursgevinster udgør som tidligere nævnt 837.033 kr., dvs. det reelle driftsresultat er et underskud på 731.040 kr. Der var budgetteret med et underskud på 466.200 kr., så ses der bort fra kursreguleringer er resultatet altså ca. 265.000 kr. dårligere end forventet. Dette kan tilskrives udgifter i forbindelse med Genstart2025: ansættelse af projektmedarbejder og rejse- og mødeudgifter.

**Balancen**

Den reserverede egenkapital er i 2024 mindsket med ca. 725.000 kr. fra 11,4 til 10,6 mio. kr., mens den fri egenkapital er øget med årets resultat til ca. 1,9 mio. kr. Beholdningen af værdipapirer har ved årsskiftet en værdi på 11,3 mio. kr., mens de likvide midler udgør 1,3 mio. kr.